৩৯ বছর পর খুলে গেল দার্জিলিং–রাগেরুং ট্রেকিং রুট!

ওয়েব ডেস্ক : পর্যটকদের (Tourist) জন্য খুশির খবর। খুলে গেল বহু প্রতীক্ষিত দার্জিলিং–রাগেরুং ট্রেকিং রুট (Darjeeling-Ragerung trekking route)। গত ৩৯ বছর ধরে বন্ধ ছিল এই রুট। তবে এই ট্রেকিং রুট খুলে যাওয়ার কারণে খুশির হাওয়া বইছে সেখানে। এই রুট একসময় দার্জিলিং হিমালয়ান মাউন্টেনিয়ারিং ইনস্টিটিউটের প্রশিক্ষণ পথ হিসেবে ব্যবহৃত হত। তা আবার খুলে য়াওয়ার কারণে পাহাড়ের পর্যটনে আরও গতি আসবে বলেই মনে করা হচ্ছে।

মূলত, গোর্খাল্যান্ডের আন্দোলনের সময় ১৯৮৬ সালে বন্ধ হয়ে গিয়েছিল রুটটি। তার পরে অনেক বার এই রুটটি খোলার জন্য উদ্যোগ নেওয়া হয়েছিল। কিন্তু তা সফল হয়নি। তবে জিটিএ (GTA)-র বিশেষ পরিকল্পনার অংশ হিসেবে পুরনো রুটগুলিকে আবার চালু করা হচ্ছে। তার মধ্যে একটি হল দার্জিলিং–রাগেরুং ট্রেকিং রুট। ফলে শীতের মরশুমে পাহাড়ে পর্যটন শিল্পের অর্থনীতিকে আরও বাড়াবে বলেই মনে করা হচ্ছে।

আরও খবর : পূর্ব বর্ধমানের হাটগাছা গ্রামে তীব্র জল সঙ্কট! চরম সঙ্কটে স্থানীয়রা

রাগেরুং হোম স্টে ওনার অ্যাসোসিয়েশনের সভাপতি শেরিং শেরপা এ নিয়ে জানিয়েছেন, এখানে রয়েছে ২২টি হোম স্টে। তারা পর্যটকদের পরিষেবা দেওয়ার জন্য তৈরি। এই রুট খোলার ফলে পর্যটকরা নিরিবিলি পরিবেশে এক ভিন্ন অভিজ্ঞতা পাবেন। রুট খুলে যাওয়ার ফলে এখানে পর্যটকদের ভিড় বাড়বে বলেই মনে করছেন তিনি। যার ফলে অর্থনৈতিকভাবে উপকৃত হবে সেখানকার স্থানীয় মানুষ।

এদিকে শীতের সময় দার্জিলিংয়ে (Derjeeling) পর্যটকরা ভিড় বাড়ান। আর ৩৯ বছর পর ঐতিহাসিক ট্রেকিং রুট খোলার ফলে পর্যটকদের জন্য এটি হল অন্যতম সুখবর। জানা যাচ্ছে, দার্জিলিংয়ে এসে যারা অন্য অভিজ্ঞতা অনুভব করতে চান, তাঁরা রাগেরুং ট্রেককে বেছে নিচ্ছেন।